Privatbrief
edition published: 2023-12-31
availability: CC BY-NC-SA (https://creativecommons.org/licenses/by-nc-sa/4.0/)

25647 I spc Arsinoite

Ἑρμοκράτης Χαιρᾷ τῷ υἱῶι χαίρειν. πρὸ τῶν ὅλων ἐρρωσθαί σε εὔχομαι [...] δέομαι[^a1] σε ε[...] γράφειν περὶ τῆς ὑγείας σου καὶ ὅτι βούλει, καὶ ἄλλοτέ σοι ἔγραψα περὶ τῆς τ[...]ψυα καὶ οὔτε ἀντέγραψας οὔτε ἦλθας, καὶ νῦν, ἐὰν μὴ ἔλθῃς, κινδινεύω ἐκστῆναι οὗ ἔχω καιροῦ. ὁ κοινωνὸς ἡμῶν οὐ συνηργάσατο, ἀλλʼ οὐδὲ μὴν τὸ ὕδρευμα ἀνεψήσθη, ἄλλως τε καὶ ὁ ὑδραγωγὸς συνεχώσθη ὑπὸ τῆς ἄμμου καὶ τὸ κτῆμα ἀγεώργητόν ἐστιν. οὐδεὶς τῶν γεωργῶν ἠθέλησεν γεωργεῖν αὐτό, μόνον διαγράφω τὰ δημόσια μηδὲν συνκομιζόμενος μόλις γὰρ μίαν πρασιὰν ποτίζει τὸ ὕδωρ, ὅθεν ἀναγκαίως ἐλθέ, ἐπεὶ κινδυνεύει τὰ φυτὰ διαφωνῆσαι. ἀσπάζεταί σε ἡ ἀδελφή σου Ἑλένη καὶ ἡ μήτηρ σου μέμφεταί σε, ἐπεὶ μὴ ἀντέγραψας αὐτῇ. ἄλλως τε καὶ ἀπαιτεῖται ὑπὸ τῶν πρακτόρων ἱκανὸν ὅτι οὐκ ἔπεμψας πρός σε τοὺς πράκτορας, ἀλλὰ καὶ νῦν πέμψον αὐτῇ. ἐρρῶσθαί σε εὔχομαι. Παῦνι θ

[^a1: δέομαι | [...]ομε]

ἀπόδος ἀπὸ Ἑρμοκράτους Χαιρᾷ υἱῶι.